బంజారాహిల్స్: మద్యం మత్తులో పోలీసులను చితకబాదిన మహిళ WATCH LIVE TV
ఇలా సపోర్ట్ చేస్తే.. ప్రాణాలైనా ఇస్తాం: ఛెత్రీ భావోద్వేగం
మమ్మల్ని తిట్టండి కానీ మేం ఆడే ఫుట్‌బాల్ మ్యాచ్ చూసేందుకు మాత్రం రండంటూ పిలుపునిచ్చి ఛెత్రీ ప్రేక్షకుల మద్దతుతో పులకరించిపోయాడు.
Samayam Telugu | Updated:
Jun 5, 2018, 09:49AM IST
ఇలా సపోర్ట్ చేస్తే.. ప్రాణాలైనా ఇస్తాం: ఛెత్రీ భావోద్వేగం
మమ్మల్ని తిట్టండి, విమర్శించండి. కానీ స్టేడియానికి వచ్చి మేం ఆడే ఫుట్‌బాల్ ఆట చూడండని భారత కెప్టెన్ సునీల్ ఛెత్రీ ఆవేదనతో ఇచ్చిన పిలుపునకు అద్భుత స్పందన లభించింది. ఈ దిగ్గజ ఫుట్‌బాల్ ఆటగాడికి సచిన్, కోహ్లి లాంటి క్రికెటర్లతోపాటు కేటీఆర్ లాంటి రాజకీయ నాయకులు కూడా మద్దతు పలికిన సంగతి తెలిసిందే. ఛెత్రీ పిలుపుతో దేశం స్పందించింది. సోమవారం ముంబై వేదికగా కెన్యాతో జరిగిన ఫుట్‌బాల్ మ్యాచ్‌కు జనం పోటెత్తారు. స్టేడియం మొత్తం ప్రేక్షకులతో కిటకిటలాడింది.
భారత్ తరఫున వందో మ్యాచ్ ఆడిన సునీల్ ఛెత్రి రెండు గోల్స్‌ చేయడంతో భారత్ 3-0 తేడాతో కెన్యాను మట్టి కరిపించింది. ఈ విజయంతో ఇంటర్ కాంటినెంటల్ ట్రోఫీలో భారత్ ఫైనల్ చేరింది. బైచుంగ్ భూటియా తర్వాత భారత్ తరఫున వంద ఫుట్‌బాల్ మ్యాచ్‌లకు ప్రాతినిధ్యం వహించిన రెండో ఆటగాడిగా ఛెత్రి రికార్డ్ నెలకొల్పాడు.
We promise you that if that’s the kind of support we get every time we play for the country, we will give our live… https://t.co/ZEbAQTN1Gu
&mdash; Sunil Chhetri (@chetrisunil11) 1528134427000
ఈ స్థాయిలో ప్రేక్షకుల మద్దతు లభించడం పట్ల భారత ఫుట్‌బాల్ కెప్టెన్ సునీల్ ఛెత్రి ఆనందం వ్యక్తం చేశాడు. ‘దేశం తరఫున మేం ఆడేటప్పుడు ప్రతీసారి మీరు ఇలాగే మాకు మద్దతుగా నిలిస్తే.. పిచ్ మీద మా ప్రాణాలైనా ఇస్తాం. ఈ రాత్రి ఎంతో ప్రత్యేకం. అరుపులు, కేకలతో మమ్మల్ని ఉత్సాహపరుస్తూ.. మ్యాచ్ చూడటానికి వచ్చిన అందరికీ ధన్యవాదాలు’ అని ఛెత్రీ ట్వీట్ చేశాడు.
.@chetrisunil11 came up with a double on a special night for the @IndianFootball team skipper, that saw the Blue Ti… https://t.co/quDiiPm47H
&mdash; Indian Super League (@IndSuperLeague) 1528137193000
టీమిండియా కెప్టెన్ చేసిన ఈ భావోద్వేగ ట్వీట్‌కు నెటిజన్ల నుంచి భారీ స్పందన లభించింది. ఆ ట్వీట్‌ను 10 గంటల్లోనే 23 వేల మందికిపైగా రీట్వీట్ చేయగా.. 62 వేల మందికిపైగా లైక్ చేశారు. భారతావని మీకు అండగా నిలుస్తుందని నెటిజన్లు కామెంట్లు చేశారు.
గత శుక్రవారం నాలుగు దేశాల టోర్నీ ప్రారంభం కాగా.. మొదటి మ్యాచ్‌లో భారత్ 5-0 తేడాతో చైనీస్‌ తైపీపై గెలుపొందింది. కానీ ఈ మ్యాచ్‌కి ఆదరణ కరువైంది. కేవలం 2569 మంది ప్రేక్షకులే ఈ మ్యాచ్ చూసేందుకు వచ్చారు. దీంతో మమ్మల్ని తిట్టండి, కానీ మ్యాచ్ చూసేందుకు రండని సునీల్ ఛెత్రీ ఆవేదనతో ట్వీట్ చేశాడు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.